হারের পর জরিমানা! মহারণের আগে চাপে পাকিস্তান

ওয়েব ডেস্ক: নিউজিল্যান্ডের (New Zealand) বিরুদ্ধে উদ্বোধনী ম্যাচে হেরে চাপে পড়েছে যুগ্ম আয়োজক দেশ পাকিস্তান (Pakistan)। আগামী রবিবার ভারতের বিরুদ্ধে হাইভোল্টেজ ম্যাচে হেরে গেলে চ্যাম্পিয়ন্স ট্রফির (ICC Champions Trophy 2025) সেমিফাইনালে ওঠা কার্যত অসম্ভব হয়ে পড়বে তাদের। এর উপর মহম্মদ রিজওয়ানের (Mohammad Rizwan) দলের শাস্তি হল। মন্থর ওভার রেটের জন্য তাঁর দলকে ম্যাচ ফি-র পাঁচ শতাংশ জরিমানা করল আইসিসি।

মন্থর ওভার রেটের যতটুকু ছাড় দেওয়া তা দিয়েও এক ওভার পিছিয়ে ছিল পাকিস্তান। বিষয়টি খেয়াল করেন মাঠের দুই আম্পায়ার রিচার্ড কেটলবরো এবং শরফুদ্দৌলা, তৃতীয় আম্পায়ার জোয়েল উইলসন এবং চতুর্থ আম্পায়ার অ্যালেক্স হোয়ার্ফ। তবে শাস্তি দেওয়ার চূড়ান্ত সিদ্ধান্ত নেন ম্যাচ রেফারি অ্যান্ডি পাইক্রফট (Andy Pycroft)। অধিনায়ক রিজওয়ান দোষ স্বীকার করে নেন ফলে স্রেফ জরিমানাতেই সমস্যা মিটে যায়।

আরও পড়ুন: মরুদেশে বাংলাদেশ জয় করল ভারত

নিউজিল্যান্ডের বিরুদ্ধে ৬০ রানে হেরে গিয়েছিল পাকিস্তান। প্রথমে ব্যাট করে ৩২০ করেছিল কিউয়িরা। সেঞ্চুরি করেন টম ল্যাথাম এবং উইল ইয়ং। ব্যাট করতে নেমে ১৫৩ রানে ৬ উইকেট চলে যায় পাকিস্তানের। বাবর আজম (Babar Azam) ৬৪ করলেও ম্যাচ হারার জন্য তাঁকেই কাঠগড়ায় দাঁড় করানো হয়। কারণ প্রচুর ডট বল দিয়ে ফেলেছিলেন তিনি। শেষের দিকে খুশদিল শাহ (৪৯ বলে ৬৯) চেষ্টা করলেও কাজের কাজ হয়নি।

হারলেই কার্যত বিদায়, এমন পরিস্থিতিতে আগামী রবিবার (২৩ ফেব্রুয়ারি) ভারতের বিরুদ্ধে খেলতে নামবেন রিজওয়ানরা। বৃহস্পতিবার ভারত বাংলাদেশকে ৬ উইকেটে হারিয়ে দিয়েছে। পাঁচ উইকেট নিয়েছেন মহম্মদ শামি এবং অপরাজিত শতরান করেন শুভমান গিল।